Document ID: /fineweb-2-swissfilter-quality_10-filterrobots/filtered/02820.jsonl.gz/117

U nedjelju, 7. svibnja 2023. svečano smo u crkvi sv. Karla proslavili Majčin dan. Utjecali smo se u zagovor zajedničkoj nam Majci Blaženoj Djevici Mariji moleći za naše majke. Na kraju mise pjesmama i recitacijama su nastupili odrasli i djeca Hrvatske dopunske škole, te misijski zbor mladih - „Vis Natanael“. Program su osmislile učiteljica Marta Obad i s. Ana Marija. Djeca su mama podijelila ruže i prigodne molitve. Po završetku mise upriličen je prigodan apero.
U nedjelju, 26. ožujka 2023. tridesetak mladih iz misije Aargau scenski je u crkvi sv. Karla u Luzernu uprizorilo Muku Isusovu. Odličnom glumom uz zvučne efekte na dojmljiv i upečatljiv su način vjernicima uprizorili posljednje dane i sate Isusovog ovozemaljskog života od Posljednje večere, preko Judine izdaje, Petrova zatajenje do Pilatove osude. Sve je kulminiralo samim Isusovim razapinjanjem. Vjernici su pozorno pratili i na kraju mlade glumce nagradili gromoglasnim aplauzom. Poslije svete mise druženje je nastavljeno uz tjelesnu okrjepu u misijskom centru.